LOS GARBÒTS DONT HADÈN MESURA

 Un còp, lo bon Diu qu'èra dravat su' le tèrra, e que se n'anèva de vilatge en vilatge, vestit com un vielh praube.

 Un jorn qu'arribèt hens un quartièr, e qu'anot domandar a le mèi richa maison se'u vorrén har le charitat d'un troçòt de pan.

 — Anètz-ve'n, lo vielh, ce dishot le dauna tota arreganhada. Praubes com vos, los camins n'arregautan. E se divèm balhar en tots, n'aurem pas pro per nos !

 Lavetz, lo praube se n'anot turtar end uu' auta pòrta,

que'u hiren le mèma responsa ; e atau a totas les maisons deu quartièr.

 A le fin, com arribèva a le darrèira maison, un chic a l'estrem deu quartièr, que vit un òmi e uu' hemna que semièvan hens un campòt :

 — Eh bèn ! i atz semiat ! ce dit lo praube.

 — Oh! que semíam, bèn ! ce li torna le hemna. Mès qu'aurem daun de poder segar doman, là. Qu'èm lèu shètz pan...

 Ce dit lo praube:

 — Me'n balharetz pas un trocicòt, per l'amor de Diu, brava hemna?

 — Òc-bèn, praube òmi. Nes damòra pas mèi qu'un pan. E n'am pas mèi ni blat ni haria. Mès que n'auratz le vòsta part.

 E aqueth monde partatgèren lo son pan dab lo praube e lo hiren minjar dab iths. Quòn avoren disnat, lo vielh que'us arremercièt bien e que les-i dishot davant de se n'anar :

 — Semiatz tot çò que púsquitz uei e doman, e pardoman que segaratz.

 E que dishot enqüèra :

 — Haratz tan chicòis hèis que púsquitz (d'auts còps hadèn hòrt de gran' garbas) ; chèque hèis dont líguitz que'vs harà uu' mesura. Aqueth òmi e aquera hemna, estonats ! N'ic volèn pas créder. Mès tot qu'arribèt com lo bon Diu avè dit.

 L'antredoman lo blat qu'èra madur : que'u seguèren e que se'u liguèren a chicòts garbòts. E chèque garbòt que hit mesura. Atau, aqueth monde qu'estoren recompensats de le soa charitat.